Au nom de nostre Seignor Amen. Ge Henris de Antigne sire de Saincte Croix fais assavoir a tous ceulx qui verrunt ces presentes lettres que ge de mon espoine gre porvehuement et sans nul contraignement, par lo los et par lotroi et par lasentement de Marguerite ma femme et de mes enfans cest a savoir Guillaume et Alais, ay donne, quitte et octroie atousiourmes en pure et perdurable aumosne [a] Deu et a leglise de Notre Dame del Mirour et es freres en qui Deu servant, pour le salu de lanme Guillaume ca enariere comte de Vianne, licui corps est ensevelit en ladite eglise del Mirour, liquelz Guillaumes estoit mes oncles et del quel Guillaume ge suis heres en la propriete de ses biens en partie, dix livres de Vianneis de renta ung chacun an et atousioursmes a partenir et a receivre en paix et en repos en mes censies que ge ay en la ville et en la paroisse de Saincte Croix, cest a savoir cent solz de Vianneis en la feste de sainct Bartholomer lapostre, et les autres cent solz la premiere demange de Careima des ensequant, a paier esdits freres ou a lor certain mandement es termes devant nomez. Et de cestes dix livres de renta chacun an ge hai lesdits freres del Mirour envesti et mis en corporal possession par faite lor volunte et atousioursmes, et vueil et coman a celui ou a celz qui portens et recevront mes censies de ma ville et de la paroisse de Saincte Croix quilz paient esdits freres del Mirour ou a lor commandement en paix et en repos doisorenavant atousioursmes sans contredit de moi et de mes heirs et sans requerir lesdites dix livres de Viannois en chacun an es termes dessus devisez. Et promete a bone foi ladite aumone la quel ge hai faite et donee esdits freres del Mirour por ledit Guillaume conte de Vianne mon oncle cai en ariere et por lo remede de mes ancessours mantenir et guarantir contre toz, et sy ge par moi ne par autrui contre ladite aumone ne iray ne ferai aller ne consentirai à venir. Et de ce garder et maintenir perdurablement ge hai enlie mes biens et les biens de mes heirs. En tesmoignage de totes cestes choses devant dites ge hai baille cestes lettres esdits freres del Mirour saelees de mon sael. Ce fut fait done et saele à Luent en lan de la Incarnation Jhesus Christ qui coroit par mil et deux cens et soixante et cinq el mos de octovre, Philippe par la grace de Dieu eslit de Lyon.